**O B R A Z L O Ž E NJ E**

**Prijedloga Odluke o izmjenama Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga**

1. **PRAVNI TEMELJ**

Pravni temelj za donošenje Odluke o izmjenama Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga je članak 48. Zakona o predškolskom odgoju i obrazovanju (Narodne novine 10/97, 107/07, 94/13, 98/19, 57/22 i 101/23 - Uredba). Stavkom 4. navedenog članka propisano je da dječji vrtić, koji je osnovala jedinica lokalne uprave i samouprave, naplaćuje svoje usluge od roditelja - korisnika usluga, sukladno mjerilima koja utvrđuje predstavničko tijelo te jedinice.

Člankom 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Važećom Odlukom o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga (Službeni glasnik Grada Zagreba 15/23 i 42/23, u daljnjem tekstu: Odluka) postignuta je transparentnost te unaprijeđen i ujednačen sustav mjerila za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga. Također, proširen je sustav olakšica za roditelje/skrbnike u cilju jačanja socijalne osjetljivosti, posebice za skupine u socioekonomski nepovoljnijem položaju.

Primjena važeće Odluke pokazala je porast broja roditelja/skrbnika koji plaćaju najmanji iznos mjesečnog sudjelovanja u cijeni redovitog programa, kao i porast broja roditelja/skrbnika koji ostvaruju pravo na olakšice (tj. umanjenje odnosno oslobađanje od obveze sudjelovanja u cijeni programa), čime je ostvaren jedan od postavljenih prioritetnih ciljeva.

Cilj Grada Zagreba je daljnje povećanje broja roditelja/skrbnika korisnika usluga gradskih dječjih vrtića koji ostvaruju sufinanciranje iz sredstava Proračuna Grada Zagreba, odnosno koji ostvaruju pravo na sudjelovanje u cijeni redovitog programa ovisno o vrsti i trajanju programa te o visini prosječnoga mjesečnog dohotka po članu zajedničkog kućanstva ostvarenoga u prethodnoj kalendarskoj godini (cenzusnoj grupi), kao i ostvarivanje prava roditelja/skrbnika na olakšice u plaćanju redovitog programa. Stoga se predlaže da se roditeljima/skrbnicima djece stranih državljana s boravištem na području Grada Zagreba određuje sudjelovanje u cijeni redovitog programa što ih njihova djeca ostvaruju u gradskim dječjim vrtićima i pravo na olakšice na jednak način kao i za roditelje/skrbnike djece s prebivalištem na području Grada Zagreba. Promjena se odnosi na državljane država članica Europskog gospodarskog prostora ili Švicarske Konfederacije, državljane trećih zemalja, te osobe koje imaju priznat status sukladno propisima o međunarodnoj i privremenoj zaštiti, što je u skladu i s odgovarajućim utvrđenim kriterijem za ostvarivanje prednosti pri upisu u gradske dječje vrtiće.

Također, predlažu se izmjene iznosa pragova cenzusnih grupa na način da se isti povećavaju za oko 20% u cilju daljnjeg jačanja socijalne osjetljivosti te dostupnosti i priuštivosti programa predškolskog odgoja i obrazovanja u Gradu Zagrebu za sve. Predložene izmjene rezultat su praćenja promjena društveno-ekonomskih okolnosti odnosno rasta troškova života obitelji, povećanja iznosa minimalne plaće te kretanja iznosa prosječne mjesečne plaće u Gradu Zagrebu u 2024. godini i u odnosu na 2023.

Gradski dječji vrtići u ovome trenutku iznos sudjelovanja roditelja/skrbnika u cijeni redovitog programa utvrđuju na temelju dostavljenih propisanih dokaza, a uslijed suvremenih migracija radne snage raste broj roditelja/skrbnika djece odnosno članova njihova zajedničkog kućanstva koji dohodak ostvaruju i u inozemstvu (tijekom cijele kalendarske godine ili jednim djelom). Stoga se predlaže u cilju transparentnosti te ujednačenosti pristupa i postupanja da roditelji/skrbnici djece uz već propisane dokaze o dohotku svih članova kućanstva u prethodnoj kalendarskoj godini ostvarenog u RH dječjem vrtiću dostavljaju i dokaze o dohotku članova kućanstva ostvarenog u inozemstvu u prethodnoj kalendarskoj godini (tj. potvrdu poslodavca o ostvarenom neto dohotku u inozemstvu odnosno potvrdu o ukupno isplaćenoj svoti inozemne mirovine).

Budući da roditelji/skrbnici djece upisane u gradske dječje vrtiće podnose Zahtjev za ostvarivanje prava na sudjelovanje roditelja/skrbnika u cijeni redovitog programa ranog i predškolskog odgoja i obrazovanja djece u predškolskim ustanovama Grada Zagreba od 1. siječnja (tj. početkom kalendarske godine, sukladno Programu javnih potreba u predškolskom odgoju i obrazovanju Grada Zagreba), namjera je da se uz roditelje/skrbnike koji već ostvaruju sufinanciranje iz Proračuna Grada Zagreba isto omogući već od siječnja 2025. godine i roditeljima/skrbnicima koji će na temelju predloženih izmjena Odluke ostvariti to pravo. Također je namjera da se već od siječnja 2025. godine svima koji ostvaruju pravo na sufinanciranje iz Proračuna Grada Zagreba omogući plaćanje manjeg iznosa mjesečnog sudjelovanja u cijeni redovitog programa (jer temeljem novog izračuna prelaze u nižu cenzusnu grupu). Stoga se predlaže da, sukladno članku 119. stavku 3. Poslovnika Gradske skupštine Grada Zagreba (Službeni glasnik Grada Zagreba 15/23), Odluka o izmjenama Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga stupi na snagu prvog dana od dana objave u Službenom glasniku Grada Zagreba.

Zaključno, svrha i namjera svih navedenih prijedloga izmjena Odluke je ostvariti kako povećanje broja roditelja/skrbnika sufinanciranih iz sredstava Proračuna Grada Zagreba tako i daljnje povećanje broja roditelja/skrbnika koji bi od početka kalendarske 2025. godine plaćali manji iznos mjesečnog sudjelovanja u cijeni redovitog programa, odnosno temeljem novog izračuna prešli bi u nižu cenzusnu grupu.

Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o izmjeni Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga provodi se internetsko savjetovanje u trajanju od 5. prosinca 2024. do 4. siječnja 2025.

Sukladno navedenom predlaže se donošenje Odluke o izmjeni Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga, kao u prilogu.

1. **SREDSTVA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2025. i projekcijama za 2026. i 2027.

1. **OBRAZLOŽENJE ODREDABA PRIJEDLOGA ODLUKE**

**Člankom 1.** propisuje se da se sudjelovanje roditelja/skrbnika djece stranih državljana (državljana država članica Europskog gospodarskog prostora ili Švicarske Konfederacije, državljana trećih zemalja, te osoba koje imaju priznat status sukladno propisima o međunarodnoj i privremenoj zaštiti) s boravištem na području Grada Zagreba u cijeni redovitog programa što ih njihova djeca ostvaruju u gradskim dječjim vrtićima određuje jednako kao i za roditelje/skrbnike djece s prebivalištem na području Grada Zagreba.

**Člankom 2.** propisuje se tko plaća punu utvrđenu cijenu redovitog programa (uz mogućnost da dio ili puni iznos utvrđene cijene redovitog programa snose jedinice lokalne samouprave u kojima roditelji/skrbnici imaju prebivalište/boravište u Republici Hrvatskoj, odgovarajuće jedinice drugih država i dr.).

**Člankom 3.** propisuje se sudjelovanje roditelja/skrbnika djece stranih državljana (državljana država članica Europskog gospodarskog prostora ili Švicarske konfederacije, državljana trećih zemalja, te osoba koje imaju priznat status sukladno propisima o međunarodnoj i privremenoj zaštiti) s boravištem na području Grada Zagreba u utvrđenoj cijeni redovitog programa prema trajanju i mogućnost ostvarivanja olakšice u plaćanju redovitog programa, kao i novi iznosi pragova odnosno iznosi prosječnog mjesečnog dohotka po članu zajedničkog kućanstva (ostvarenog u prethodnoj kalendarskoj godini) za sve četiri cenzusne grupe prema kojima se utvrđuje mjesečni iznos sudjelovanja roditelja/skrbnika u cijeni redovitog programa predškolskog odgoja i obrazovanja, pri čemu se iznosi pragova povećavaju za oko 20% u odnosu na prethodne.

**Člankom 4.** propisuje se koju dodatnu dokumentaciju roditelj/skrbnik djeteta prilaže Zahtjevu za ostvarivanje prava na sudjelovanje roditelja/skrbnika u cijeni redovitog programa ranog i predškolskog odgoja i obrazovanja djece u predškolskim ustanovama Grada Zagreba kao dokaz o visini dohotka za članove zajedničkog kućanstva koji su dohodak u prethodnoj kalendarskoj godini ostvarili u inozemstvu.

**Člankom 5.** propisuje se dan stupanja na snagu ove odluke, sukladno članku 119. stavku 3. Poslovnika Gradske skupštine Grada Zagreba (Službeni glasnik Grada Zagreba 15/23) kojim je propisano da se odlukom i drugim općim aktom može iz osobito opravdanih razloga odrediti da odluke i drugi opći akti stupaju na snagu prvog dana od dana objave.